
讛讜专讬讜转 讚 注"讗 - 驻讬专讜砖 砖讟讬讬谞讝诇抓

讜诇讗 诪讘注讬讗 诇诪讗谉 讚讗诪专 [谞爪专讻讛 诇讚注转 诪讬 砖讗讜诪专] 爪讘讜专 诪讬讬转讬 [诪讘讬讗] 拽专讘谉, 讚诪驻专住诪讗 诪诇转讗 [砖诪转驻专住诐 讛讚讘专] 讘爪讬讘讜专 砖讞讝专讜 讘讛诐, 讗诇讗 讗驻讬诇讜 诇诪讗谉 讚讗诪专 [诇讚注转 诪讬 砖讗讜诪专] 讘讬转 讚讬谉 诪讘讬讗讬谉, 砖诇讗 诪驻专住诪讗 诪诇转讗 [诪转驻专住诐 讛讚讘专] 砖讞讝专讜 讘讛诐, 诪讻诇 诪拽讜诐 讬砖 诇讜诪专 讗讬 讛讜讛 砖讗讬诇, 讛讜讜 讗诪专讬谉 诇讬讛 [讗诐 讛讬讛 砖讜讗诇, 讛讬讜 讗讜诪专讬诐 诇讜] 砖讞讝专讜 讘讛诐 讘讬转 讚讬谉, 讜讬砖 诪拽讜诐 诇讜诪专 砖注砖讛 注诇 讚注转 注爪诪讜 讜诇讗 转诇讛 讘讘讬转 讛讚讬谉, 诇讻谉 诪讘讬讗 讗砖诐 转诇讜讬.


讗诪专 专' 讬讜住讬 讘专 讗讘讬谉, 讜讗讬转讬诪讗 [讜讬砖 讗讜诪专讬诐] 砖讛讬讛 讝讛 专' 讬讜住讬 讘专 讝讘讬讚讗: 诪砖诇 诇砖讬讟转 住讜诪讻讜住 诇诪讛 讛讚讘专 讚讜诪讛? 诇讗讚诐 砖讛讘讬讗 拽专讘谉 讻驻专转讜 讘讬谉 讛砖诪砖讜转, 砖讛讜讗 讝诪谉 诪住讜驻拽, 住驻拽 讬讜诐 住驻拽 诇讬诇讛, 讜讛专讬 讝讛 住驻拽 诪讘注讜讚 讬讜诐 谞转讻驻专 诇讜, 住驻拽 诪砖讞砖讻讛 谞转讻驻专 诇讜 讜讗讬谉 讻驻专转讜 讻驻专讛, 讚讬谞讜 砖讗讬谉 诪讘讬讗 讗砖诐 转诇讜讬.


讗祝 砖讘诪拽讜诐 砖讬砖 住驻拽 讗诐 讞讬讬讘 讞讟讗转 鈥� 诪讘讬讗 讗砖诐 转诇讜讬, 诪讻诇 诪拽讜诐 讘讘讬谉 讛砖诪砖讜转 砖讛讜讗 住驻拽 砖讗讬 讗驻砖专 诇讘专专讜 讗讬谉 讝讛 住驻拽 专讙讬诇 讜诇讗 诪讘讬讗 讗砖诐 转诇讜讬, 讜诇讗 诪讘注讬讗 诇诪讗谉 讚讗诪专 [谞爪专讻讛 诇讚注转 诪讬 砖讗讜诪专] 讘讬转 讚讬谉 诪讘讬讗讬谉, 砖诇讗 讗驻专住诪讗 诪诇转讗 [讛转驻专住诐 讛讚讘专], 讗诇讗 讗驻讬诇讜 诇诪讗谉 讚讗诪专 [诇讚注转 诪讬 砖讗讜诪专] 爪讘讜专 诪讘讬讗讬谉, 讚诪驻专住诪讗 诪诇转讗, 讜讛讜讜 讗诪专讬谞谉 诇讬讛 [砖诪转驻专住诐 讛讚讘专, 讜讛讬讜 讗讜诪专讬诐 诇讜] 砖讘讬转 讛讚讬谉 讞讝专讜 讘讛诐, 讚讛讻讗 [砖讻讗谉] 讛专讬 讝讛 讚讜诪讛 诇住驻拽 诪讘注讜讚 讬讜诐 住驻拽 诪砖讞砖讻讛, 讗讬 砖讗讬诇 [讗诐 讛讬讛 砖讜讗诇] 诇讗 讗砖讻讞 讗讬谞砖 讚诪砖讬讬诇讬讛 [讛讬讛 诪讜爪讗 讗讚诐 诇砖讗讜诇 讗讜转讜].


讗 砖谞讬谞讜 讘诪砖谞讛, 讗诪专 诇讜 讘谉 注讝讗讬: 诪讗讬 砖谞讗 诪谉 讛讬讜砖讘 讘讘讬转讜? 讜注谞讛 诇讜 专' 注拽讬讘讗 砖讛讛讜诇讱 诇诪讚讬谞转 讛讬诐 讗讬谉 诇讜 讗驻砖专讜转 诇砖诪讜注. 讜砖讜讗诇讬诐: 砖驻讬专 拽讗诪专 诇讬讛 [讬驻讛 讗诪专 诇讜] 专' 注拽讬讘讗 诇讘谉 注讝讗讬 诇讛住讘讬专 讗转 讛讛讘讚诇, 讜讻讬爪讚 诇讗 注诪讚 讞讻诐 讙讚讜诇 讻讘谉 注讝讗讬 注诇 讻讱?


讗诪专 专讘讗: 讻讗谉 诪讚讜讘专 诇讗 讘诪讬 砖讻讘专 讛诇讱 诇诪讚讬谞转 讛讬诐, 讗诇讗 讘诪讬 砖讛讞讝讬拽 讘讚专讱, 砖注讚讬讬谉 诇讗 讬爪讗 诇诪讚讬谞转 讛讬诐, 讗诇讗 砖讛讜讗 讟专讜讚 讘讛讻谞讜转 诇讬爪讬讗讛, 讜讘注谞讬谉 讝讛 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇], 诇讘谉 注讝讗讬 讞讬讬讘 鈥� 讚讛讗 讘讘讬转讬讛 讗讬转讬讛 [砖讛专讬 讘讘讬转讜 讛讜讗 谞诪爪讗] 讜讗讬谉 讛讘讚诇 讘讬谉 讝讛 诇讘讬谉 讛讬讜砖讘 讘讘讬转讜, 诇专' 注拽讬讘讗 驻讟讜专 鈥� 讚讛讗 [砖讛专讬] 讛讞讝讬拽 讘讚专讱 讜讛专讬 讛讜讗 讻诪讬 砖讬爪讗 诇讚专讱.


讘 砖谞讬谞讜 讘诪砖谞讛 砖讗诐 讛讜专讜 诇讜 讘讬转 讚讬谉 诇注拽讜专 讗转 讻诇 讛讙讜祝, 讗讬谉 讝讜 讛讜专讗讛, 讜讘讬转 讚讬谉 驻讟讜专讬诐. 讜讘注谞讬谉 讝讛 转谞讜 专讘谞谉 [砖谞讜 讞讻诪讬诐]: "讜谞注诇诐 讚讘专 诪注讬谞讬 讛拽讛诇" (讜讬拽专讗 讚, 讬讙) 鈥� 讜诇讗 砖讬注拽专 讛诪爪讜讛 讻讜诇讛. 讻讬爪讚? 讗诪专讜: 讗讬谉 谞讚讛 讘转讜专讛, 讗讜 砖讗诪专讜: 讗讬谉 砖讘转 讘转讜专讛, 讜讻谉 讗诐 讗诪专讜: 讗讬谉 注讘讜讚讛 讝专讛 讘转讜专讛, 讬讻讜诇 讬讛讜 讞讬讬讘讬谉? 转诇诪讜讚 诇讜诪专: "讜谞注诇诐 讚讘专", 讜诇讗 砖转转注诇诐 诪爪讜讛 讻讜诇讛, 讜讗诐 讛讜专讜 讻讱 讘讟注讜转 鈥� 讛专讬 讗诇讜 驻讟讜专讬谉.


讗讘诇 讗诪专讜: 讬砖 谞讚讛 讘转讜专讛 讗讘诇 讛讘讗 注诇 砖讜诪专转 讬讜诐 讻谞讙讚 讬讜诐 驻讟讜专, 讗讜 砖讗诪专讜: 讬砖 砖讘转 讘转讜专讛 讗讘诇 讛诪讜爪讬讗 诪专砖讜转 讛讬讞讬讚 诇专砖讜转 讛专讘讬诐 驻讟讜专, 讜讻谉 讗诐 讗诪专讜: 讬砖 注讘讜讚讛 讝专讛 讘转讜专讛 讗讘诇 讛诪砖转讞讜讛 诇讛 驻讟讜专, 讬讻讜诇 讬讛讜 驻讟讜专讬谉? 转诇诪讜讚 诇讜诪专: "讜谞注诇诐 讚讘专" 讜诇讗 讻诇 讛讙讜祝.


讜诪讘专专讬诐, 讗诪专 诪专 [讛讞讻诐]: 讬讻讜诇 讬讛讜 驻讟讜专讬谉. 讜转讜讛讬诐: 讜讗讬 [讜讗诐] 讘拽讬讜诐 诪拽爪转 讜讘讬讟讜诇 诪拽爪转 驻讟讜专讬谉, 讜讘注拽讬专转 讻诇 讛讙讜祝 讻讘专 讗诪专谞讜 砖讛诐 驻讟讜专讬谉, 讘诪讗讬 [讘诪讛] 讛诐 讞讬讬讘讬谉? 讜诪砖讬讘讬诐: 讛转谞讗 讛讻讬 拽讗 拽砖讬讗 诇讬讛 [讻讱 讛讬讛 拽砖讛 诇讜], 讗讬诪讗 [讗诪讜专]: "讚讘专" 讻讜诇讛 诪讬诇转讗 诪砖诪注 [讻诇 讛讚讘专 诪砖诪注讜]! 砖谞注诇诐 注谞讬讬谞讛 砖诇 诪爪讜讛 砖诇讬诪讛, 转诇诪讜讚 诇讜诪专: "讜谞注诇诐 讚讘专".


讜砖讜讗诇讬诐: 诪讗讬 诪砖诪注 [诪讛 讛诪砖诪注讜转]? 讻讬爪讚 谞讜讘注 诪讻讗谉 诪讛 砖专爪讛 诇讛讜讻讬讞! 讗诪专 注讜诇讗: 拽专讬 讘讬讛 [拽专讗 讘讜] 讻讗讬诇讜 讛讬转讛 砖诐 诪' 讻驻讜诇讛 "讜谞注诇诐 诪讚讘专". 诪拽爪转 讛讚讘专, 讜诇讗 讻讜诇讜.


讞讝拽讬讛 讗诪专, 讗诪专 拽专讗 [讛讻转讜讘]: "讜注砖讜 讗讞转 诪讻诇 诪爪讜鈥嵶�" (讜讬拽专讗 讚, 讬讙), "诪讻诇 诪爪讜鈥嵶�" 鈥� 讜诇讗 讻诇 诪爪讜鈥嵶�. 讜转讜讛讬诐: "诪爪讜转" 诇驻讞讜转 转专转讬 [砖转讬诐] 诪砖诪注, 讗诐 讻谉 诇讗 讬讘讬讗讜 拽专讘谉 注讚 砖讬讟注讜 讘讗讞转 诪谉 讛诪爪讜讜转 讛专讘讜转 讜讬注拽专讜 讗讜转讛 诇讙诪专讬! 讗诪专 专讘 谞讞诪谉 讘专 讬爪讞拽: "诪爪讜转" 讻转讬讘 [讻转讜讘] 讘讜' 讗讞转, 讜讗谞讜 拽讜专讗讬诐 讘讜 "诪爪讜转" 讞住专.


专讘 讗砖讬 讗诪专: 讬诇讬祝 [诇诪讚] 讙讝讬专讛 砖讜讜讛 "讚讘专" "讚讘专" 诪讝拽谉 诪诪专讗, 讚讻转讬讘 讘讬讛 [砖谞讗诪专 讘讜] 讘讝拽谉 诪诪专讗: "讻讬 讬驻诇讗 诪诪讱 讚讘专... 诇讗 转住讜专 诪谉 讛讚讘专 讗砖专 讬讙讬讚讜 诇讱 讬诪讬谉 讜砖诪讗诇" (讚讘专讬诐 讬讝, 讬讗), 诪讛 讝拽谉 诪诪专讗 专拽 讻砖讞讜诇拽 注诇 讛讞讻诪讬诐 讘注谞讬谉 砖讛讜讗 诪谉 讛讚讘专 讜诇讗 讻诇 讚讘专, 讗祝 讘讛讜专讗讛 砖讟注讜 讘讛 讚讘专 讜诇讗 讻诇 讛讙讜祝.


讙 讗诪专 专讘 讬讛讜讚讛 讗诪专 砖诪讜讗诇: 讗讬谉 讘讬转 讚讬谉 讞讬讬讘讬谉 诇讛讘讬讗 拽专讘谉 注讚 砖讬讜专讜 讘讚讘专 砖讗讬谉 讛爪讚讜拽讬谉 诪讜讚讬谉 讘讜. 砖讗讬谉 讛爪讚讜拽讬诐 诪拽讘诇讬诐 转讜专讛 砖讘注诇 驻讛, 讗诇讗 诪讘讬谞讬诐 讗转 讛诪拽专讗 讻讻转讘讜. 讻诇讜诪专, 砖讬讟注讜 讘讚讘专 砖讗讬谞讜 诪驻讜专砖 讘转讜专讛, 讗讜 谞讜讘注 讘驻砖讟讜转 诪谉 讛讚讘专讬诐. 讗讘诇 讘讚讘专 砖讙诐 讛爪讚讜拽讬谉 诪讜讚讬谉 讘讜 鈥� 驻讟讜专讬谉; 诪讗讬 讟注诪讗 [诪讛 讟注诐 讛讚讘专]? 讝讬诇 拽专讬 讘讬 专讘 讛讜讗 [诇讱 拽专讗 讘讘讬转 讛专讘 讛讜讗] 讻诇讜诪专, 讚讘专 讝讛 驻砖讜讟 注讚 讻讚讬 讻讱 砖讙诐 讛转讬谞讜拽讜转 讘讘讬转 讛专讘 讬讜讚注讬诐 讗讜转讜, 讜讗诐 讘讬转 讚讬谉 讟注讜 讘讝讛 讗讬谉 讝讛 谞讞砖讘 砖讙讙转 讘讬转 讚讬谉.


转谞谉 [砖谞讬谞讜 讘诪砖谞讛]: 诪转讬 讞讬讬讘讬诐, 讻砖讟注讜 讜讗诪专讜 讬砖 谞讚讛 讘转讜专讛, 讗讘诇 讛讘讗 注诇 砖讜诪专转 讬讜诐 讻谞讙讚 讬讜诐 驻讟讜专; 讜拽砖讛 诇讚讘专讬 砖诪讜讗诇, 讜讗诪讗讬 [讜诪讚讜注] 讞讬讬讘讬诐 注诇 讻讱? 砖讜诪专转 讬讜诐 讻谞讙讚 讬讜诐 讛讗 讻转讬讘 [讛专讬 谞讗诪专] 讘转讜专讛 讘谞讚讛 砖诇讗 讘讝诪谉 讛讜住转 "讜住驻专讛 诇讛" (讜讬拽专讗 讟讜, 讻讞), 诪诇诪讚 砖住讜驻专转 讗讞讚 诇讗讞讚 ("砖讜诪专转 讬讜诐 讻谞讙讚 讬讜诐") 讜讗诐 讻谉 谞讗诪专 讛讚讘专 讘讻转讜讘 讜讗祝 讛爪讚讜拽讬诐 诪讜讚讬诐 讘讜!


 讜诪砖讬讘讬诐: 诇讗 讘注爪诐 讚讬谉 砖讜诪专转 讬讜诐 讟注讜, 讗诇讗  讚讗诪专讬 [砖讗诪专讜]: 讛注专讗讛 (转讞讬诇转 讘讬讗讛) 砖专讬讗 [诪讜转专转] 讘讗砖讛 谞讚讛, 讙诪专 讘讬讗讛 讛讜讗 讚讗住讬专讗 [砖讗住讜专]. 讜诪拽砖讬诐: 讛讗 谞诪讬 讻转讬讘 [讛专讬 讝讛 讙诐 讻谉 讻转讜讘]: "讗转 诪拽讜专讛 讛注专讛" (讜讬拽专讗 讻, 讬讞) 砖诪驻讜专砖 讗讬住讜专 讛注专讗讛 讘讗砖讛 谞讚讛!


 讜诪砖讬讘讬诐:  讚讗诪专讬 [砖讛诐 讗讜诪专讬诐]: 讗诐 讘讗 注诇讬讛 讻讚专讻讛 鈥� 讗住讬专讗 [讗住讜专讛], 砖诇讗 讻讚专讻讛 (讘驻讬 讛讟讘注转) 鈥� 砖专讬讗 [诪讜转专转]. 讜诪拽砖讬诐: 讛讗 讻转讬讘 [讛专讬 谞讗诪专]: "诪砖讻讘讬 讗砖讛" (讜讬拽专讗 讬讞, 讻讘) 讜诪讻讗谉 注讜诇讛 讘驻砖讟讜转 砖讬砖 砖谞讬 诪砖讻讘讬诐 讘讗砖讛, 讻讚专讻讛 讜砖诇讗 讻讚专讻讛 讜讛专讬 讝讛 讻讗讬诇讜 讻转讜讘 讘诪驻讜专砖!


 讜诪砖讬讘讬诐:  讚讗诪专讬 [砖讗讜诪专讬诐] 讻讱: 讻讚专讻讛 鈥� 讗住讜专 讗驻讬诇讜 讛注专讗讛, 讘砖诇讗 讻讚专讻讛 鈥� 讙诪专 讘讬讗讛 讛讜讗 砖讗住讜专, 讗讘诇 讛注专讗讛 砖专讬讗 [诪讜转专转]. 讜诪拽砖讬诐: 讗讬 讛讻讬 [讗诐 讻讱], 讗驻讬诇讜 谞讚讛 注爪诪讛 讘讝诪谉 讜住转讛 谞诪讬 [讙诐 讻谉] 讬转讬专讜 讘讛 讜讬讗诪专讜 砖专拽 讙诪专 讘讬讗讛 讛讜讗 砖讗住讜专 讜诪讚讜注 谞讗诪专 讘诪砖谞讛 砖讟注讜 讘砖讜诪专转 讬讜诐 讻谞讙讚 讬讜诐!


讗诇讗 诇注讜诇诐 讘讛注专讗讛 讻讚专讻讛, 讜讚讗诪专讬 [讜砖讛诐 讗讜诪专讬诐]: 讛注专讗讛 讘讗砖讛 讚讜讛 (专讗讛 砖诐 讬讞) 讘谞讚讛 讘讝诪谉 讜住转讛 讛讜讗 讚讻转讬讘讗 [砖讻转讜讘讛] 讜诇讗 讘砖讜诪专转 讬讜诐. 讜讗讬讘注讬转 讗讬诪讗 [讜讗诐 转专爪讛 讗诪讜专], 讚讗诪专讬 [砖讛诐 讗讜诪专讬诐]: 讝讘讛 讚诐 诪诪拽讜专讛 (砖诇讗 讘讝诪谉 讛讜住转) 诇讗 讛讜讬讗 [讗讬谞谞讛] 讗诇讗 讘讬诪诪讬 [讘讬诪讬诐] 讜诇讗 讘诇讬诇讜转, 讚讻转讬讘 [砖谞讗诪专]: "讻诇 讬诪讬 讝讜讘讛" (讜讬拽专讗 讟讜, 讻讜).


 讜诪讬讚 砖讜讗诇讬诐: 转谞谉 [砖谞讬谞讜 讘诪砖谞讛]: 讬砖 砖讘转 讘转讜专讛, 讗讘诇 讛诪讜爪讬讗 诪专砖讜转 诇专砖讜转 驻讟讜专. 讜诪拽砖讬诐: 诇砖诪讜讗诇 讜讗诪讗讬 [讜诪讚讜注]? 讛讜爪讗讛 讛讗 讻转讬讘讗 [讛专讬 谞讗诪专讛]: "诇讗 转讜爪讬讗讜 诪砖讗 诪讘转讬讻诐" (讬专诪讬讛讜 讬讝, 讻讘) 讜讛爪讚讜拽讬诐 诪讜讚讬诐 讘讛!


 讜诪砖讬讘讬诐:  讚讗诪专讬 [砖讛诐 讗讜诪专讬诐]: 讛讜爪讗讛 讛讜讗 砖讗住讜专, 讗讘诇 讛讻谞住讛 诪专砖讜转 讛专讘讬诐 诇专砖讜转 讛讬讞讬讚 诪讜转专. 讜讗讬讘注讬转 讗讬诪讗 [讜讗诐 转专爪讛 讗诪讜专] 讚讗诪专讬 [砖讛诐 讗讜诪专讬诐]: 讛讜爪讗讛 讛讜讗 讚讗住讬专讗 [砖讗住讜专讛], 讗讘诇 诪讜砖讬讟 讜讝讜专拽 诪专砖讜转 诇专砖讜转 砖专讬 [诪讜转专].


讜注讜讚, 转谞谉 [砖谞讬谞讜 讘诪砖谞讛]: 讬砖 注讘讜讚讛 讝专讛 讘转讜专讛, 讗讘诇 讛诪砖转讞讜讛 驻讟讜专; 讜讗诪讗讬 [讜诪讚讜注]? 讛诇讗 讛诪砖转讞讜讛 讛讗 讻转讬讘讗 [讛专讬 谞讗诪专], 讚讻转讬讘 [砖谞讗诪专]: "诇讗 转砖转讞讜讛 诇讗诇 讗讞专" (砖诪讜转 诇讚, 讬讚)!


 讜诪砖讬讘讬诐:  讚讗诪专讬 [砖讛诐 讗讜诪专讬诐]: 讻讬 讗住讬专讗 [讻讗砖专 讗住讜专讛] 讛砖转讞讜讬讛 讛专讬 讝讜 讻讚专讻讛, 讻讗砖专 讝讜 讚专讱 注讘讜讚转讛 砖诇 注讘讜讚讛 讝专讛 讝讜, 讗讘诇 砖诇讗 讻讚专讻讛 砖讗讬谉 诪砖转讞讜讬诐 诇讛 鈥� 砖专讬讗 [诪讜转专转]. 讜讗讬讘注讬转 讗讬诪讗 [讜讗诐 转专爪讛 讗诪讜专], 讚讗诪专讬 [砖讛诐 讗讜诪专讬诐]: 讛砖转讞讜讬讛 讙讜驻讛 [注爪诪讛] 讻讚专讻讛 讛讜讗 讚讗住讬专 [砖讗住讜专], 讜诪转讬? 讚讗讬转 [砖讬砖] 讘讛 驻砖讜讟 讬讚讬诐 讜专讙诇讬诐 砖讛讬讗 讛砖转讞讜讬讛 讙诪讜专讛 讻诪讜 讘诪拽讚砖, 讛讗 [讛专讬] 讛砖转讞讜讬讛 讚诇讬转 [砖讗讬谉] 讘讛 驻砖讜讟 讬讚讬诐 讜专讙诇讬诐 鈥� 砖专讬讗 [诪讜转专转].

